Блестящ старт на Шестата „Атлиманска огърлица“ в Китен – Strandja News
Красота, феерия от звуци, цветове и различни фолклорни ритми,както и много прекрасни емоции сред участници, жури и публика -така тази вечер в курорта Китен беше даден старт на Шестия Международен фолклорен фестивал “ Атлиманска огърлица“ Официалното откриване стана малко след 18 часа, когато на сцената излязоха организатори и участници, за да отправят и приемат приветствия и да пожелаят успех на поредния фолклорен празник. Началото сложиха самодейци от Стара Загора, които показаха автентичния български ритуал- Кукеровден.
Директорът на фестивала -народната певица Златка Ставрева развълнувана благодари за помощта и подкрепата както на община Приморско така и на кметство Китен в лицето на техните градоначалници- д-р Димитър Германов и Катя Вълчева.
„Без вашата помощ и подкрепа това прекрасно събитие нямаше да го има.Благодаря Ви от сърце!“
Специални награди получиха както кмета на общината д-р Димитър Германов, така и неговия заместник-Захарина Неделчева. Както и кметът на Китен-Катя Вълчева. Която пък поздрави гостите си на родните им езици и получи аплодисменти за това. Събитието уважи и заместник- областният управител на Бургас- Севдалина Турманова.
Отново най- тежката задача и тази година ще се падне на авторитетното жури, в което участват водещи имена от фолклорната наука . Сред тях голямата Янка Рупкина и още известни фигури от тази област.
Специален поздрав към участници и публика поднесоха малките таланти от ДФФ “ Урдовиза“, чийто ръководител е Златка Ставрева.
Друг специален гост беше и солистката на Мистерията на българските гласове- известната на всички Бинка Добрева. Освен нейно изпълнение, на сцената в Морския парк прозвуча и изпълнение на нейна ученичка, която безспорно покори публиката и журито.
Автентични фолклорни изпълнения показаха и танцьорите от Косовски народен ансамбъл,които освен различен нюанс, внесоха типично балкански колорит в програмата на събитието.
На сцената се изявиха и гости от Русия,които също получиха заслужени аплодисменти на публиката.